สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 1 พ.ย. 60
1 พ.ย. 2560

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (31 ต.ค.) โดยได้แรงหนุนจากผลประกอบการที่แข็งแกร่งของบริษัทจดทะเบียน นอกจากนี้ ตลาดยังได้ปัจจัยบวกจากข้อมูลเศรษฐกิจที่สดใสของสหรัฐ ซึ่งรวมถึงดัชนีราคาบ้านและความเชื่อมั่นผู้บริโภค ขณะที่นักลงทุนจับตาการประชุมของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ พร้อมกับรอดูการเปิดเผยชื่อผู้ที่จะมาดำรงตำแหน่งประธานเฟดคนใหม่
ดัชนีเฉลี่ยอุตสาหกรรมดาวโจนส์ปิดที่ 23,377.24 จุด เพิ่มขึ้น 28.50 จุด หรือ +0.12% ดัชนี S&amp;P500 ปิดที่ 2,575.26 จุด เพิ่มขึ้น 2.43 จุด หรือ +0.09% และดัชนี Nasdaq ปิดที่ 6,727.67 จุด เพิ่มขึ้น 28.71 จุด หรือ +0.43%
ตลาดหุ้นลอนดอนปิดขยับขึ้นเล็กน้อยเมื่อคืนนี้ (31 ต.ค.) โดยดัชนี FTSE 100 ถูกกดดันในระหว่างวันจากการแข็งค่าของสกุลเงินปอนด์ สืบเนื่องจากกระแสคาดหวังในตลาดที่ว่า การเจรจา Brexit ระหว่างรัฐบาลสหราชอาณาจักรกับสหภาพยุโรป (EU) จะมีความคืบหน้าไปในทางที่ดี นอกจากนี้ ตลาดหุ้นลอนดอนยังถูกฉุดรั้งจากหุ้นเบอร์เบอร์รี กรุ๊ป ซึ่งร่วงลงภายหลังจากผู้บริหารคนสำคัญของบริษัทประกาศเตรียมก้าวลงจากตำแหน่ง
ดัชนี FTSE 100 เพิ่มขึ้น 5.27 จุด หรือ +0.07% ปิดที่ 7,493.08 จุด
ตลาดหุ้นยุโรปปิดบวกเมื่อคืนนี้ (31 ต.ค.) โดยได้แรงหนุนจากผลประกอบการที่แข็งแกร่งของบริษัทจดทะเบียน รวมถึงไรอันแอร์ และบีพี นอกจากนี้ ตลาดยังได้ปัจจัยบวกจากรายงานที่ว่า เศรษฐกิจยูโรโซนขยายตัวแข็งแกร่งเกินคาดในไตรมาส 3 ปีนี้
ดัชนี Stoxx Europe 600 เพิ่มขึ้น 0.3% ปิดที่ 395.22 จุด ซึ่งเป็นระดับปิดสูงสุดนับตั้งแต่ช่วงกลางเดือนพ.ค.ปีนี้
ดัชนี CAC-40 ตลาดหุ้นฝรั่งเศสปิดที่ 5,503.29 จุด เพิ่มขึ้น 9.66 จุด หรือ +0.18% ดัชนี FTSE 100 ตลาดหุ้นลอนดอนปิดที่ 7,493.08 จุด เพิ่มขึ้น 5.27 จุด หรือ +0.07% ส่วนตลาดหุ้นเยอรมนีปิดทำการวันอังคารที่ 31 ต.ค. เนื่องในวันแห่งการปฏิรูปศาสนา
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (31 ต.ค.) โดยสัญญาน้ำมันดิบยังคงได้รับปัจจัยบวกจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) และประเทศผู้ผลิตนอกกลุ่มโอเปก จะเห็นพ้องในการขยายเวลาการปรับลดกำลังการผลิตออกไปจนถึงสิ้นปีหน้า ขณะที่นักลงทุนจับตาการประชุมโอเปกในวันที่ 30 พ.ย.นี้ที่กรุงเวียนนา ซึ่งคาดว่าที่ประชุมจะหารือกันเกี่ยวกับการขยายเวลาปรับลดกำลังการผลิต
สัญญาน้ำมันดิบ WTI ส่งมอบเดือนธ.ค. เพิ่มขึ้น 23 เซนต์ หรือ 0.4% ปิดที่ 54.38 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น เพิ่มขึ้น 47 เซนต์ หรือ 0.8% ปิดที่ 61.37 ดอลลาร์/บาร์เรล
สัญญาทองคำตลาดนิวยอร์กปิดปรับตัวลงเมื่อคืนนี้ (31 ต.ค.) โดยได้รับปัจจัยกดดันจากการแข็งค่าของสกุลเงินดอลลาร์ นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด) ในวันนี้ตามเวลาสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 7.20 ดอลลาร์ หรือ 0.56% ปิดที่ระดับ 1,270.50 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 15.4 เซนต์ หรือ 0.91% ปิดที่ 16.693  ดอลลาร์/ออนซ์
สัญญาพลาตินัมส่งมอบเดือนม.ค. ลดลง 3.1 ดอลลาร์ หรือ 0.34% ปิดที่ 919.60 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 16.5 ดอลลาร์ หรือ 1.7% ปิดที่ 979.15 ดอลลาร์/ออนซ์
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (31 ต.ค.) ด้วยแรงหนุนจากข้อมูลเศรษฐกิจที่แข็งแกร่งของสหรัฐ ขณะที่นักลงทุนจับตาการประชุมกำหนดนโยบายการเงินของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ โดยคาดว่าเฟดจะยังไม่ปรับเปลี่ยนนโยบายการเงินในการประชุมครั้งนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1653 ดอลลาร์ จากระดับ 1.1633 ดอลลาร์ ในขณะที่ปอนด์แข็งค่าขึ้นที่ระดับ 1.3281 ดอลลาร์ จากระดับ 1.3197 ดอลลาร์ และดอลลาร์ออสเตรเลียอ่อนค่าลง ที่ระดับ 0.7660 ดอลลาร์ จากระดับ 0.7678 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 113.68 เยน จากระดับ 113.17 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9973 ฟรังก์สวิส จากระดับ 0.9953 ฟรังก์สวิส